DISPERARE, NUMELE TĂU E BĂSESCU !

	    Declaraţia Biroului Permanent al Partidului Social Democrat	

Partidul Social Democrat respinge modul neconstituţional, imoral şi dezonorant în care Traian Băsescu  înţelege să se raporteze la campania pentru alegerile locale, la adversarii politici ai partidului pe care  îl conduce.
In goana sa  după puterea absolută în România, Traian Băsescu depăşeşte orice limită în afirmarea lipsei sale de bun simţ şi de decenţă politică.
Atacul suburban la adresa preşedintelui de onoare al PSD este o încercare disperată de a opri căderea evidentă a PDL în preferinţele  românilor şi de a-şi salva protejatul de la iminenta pierdere a competiţiei pentru primăria Capitalei.
Traumatizat de experienţa suspendării sale din funcţie, Traian Băsescu se întoarce la locul crimei şi confirmă că, din punctul său de vedere, Constituţia României nu este altceva decât preşul pe care îşi şterge picioarele, zilnic, la intrarea în Palatul Cotroceni. 
Sfidând atribuţiile pe care i le conferă legea fundamentală a statului român, Traian Băsescu lasă România deoparte pentru a deveni şeful de campanie al lui Vasile Blaga si agentul electoral violent al  PDL, un partid sancţionat de electorat pentru că a instaurat scandalul şi incompetenţa în politica românească.
Dezinformarea, reaua intenţie, agresivitatea, „anticomunismul” electoral sunt armele cu care Traian Băsescu încearcă  să manipuleze opinia publică din Bucureşti, să deturneze atenţia bucureştenilor de la eşecul evident al administraţiei ultimilor 8 ani -Băsescu- Videanu- în rezolvarea problemelor oraşului lor.Teama că tot jaful cu parcurile capitalei, că toate tunurile imobiliare, şi întreaga afacere  cu asfalt şi borduri vor ieşi la iveală, întunecă mintea liderilor PDL. Teama că vor trebui să dea socoteală pentru modul în care au cheltuit banii bucureştenilor,  în ultimii 8 ani, le provoacă stări de panică politică. 
Atacul la valorile unui fost şef de stat, care a primit,  în trei rânduri, votul de încredere a milione de români, face din Traian Băsescu un fost şef de stat, încă din timpul propriului său mandat.
PSD îi cere lui Traian Băsescu să prezinte scuze publice domnului Iliescu, pentru jignirile aduse, aceasta fiind o condiţie obligatorie pentru recuperarea onoarei institutiei prezidenţiale.
PSD solicită lui Traian Băsescu să înceteze acţiunea de violare a Constitutiei, să părăsească terenul campaniei electorale şi să-şi reia atribuţiile de şef al statului.

Bucureşti, 4 iunie 2008